﻿ Lecţia despre cub, de Nichita Stănescu ( artă poetică neomodernistă ) * Contextualizarea operei Poezia deschide volumul Opere imperfecte ( 1979 ) care aparţine celei de-a treia etape din creaţia poetului, de maturitate şi de afirmare plenară a stănescianismului. Caracteristici ale volumului menţionat ( cf. Ştefania Mincu ): * ar putea fi considerat un “fals tratat” de estetică a producerii şi receptării operei de artă, în condiţiile actualităţii estetice. Se polemizează în subtext împotriva încorsetărilor impuse de convenţia estetică şi totodată se propune o estetică absolut particulară, inventată pe cont propriu. * versurile trădează acea profunzime maximă a discursului care caută în rostire o mărturie a existenţei. * textele abordează, pe de o parte, probleme ale actului artistic în ipostaza sa eternă,iar pe de altă parte lasă să transpară ceea ce este cu totul particular şi specific în cazul unei individualităţi artistice anume, al unei conştiinţe situate în timpul nostru. * volumul se deschide cu o Lecţie despre cub şi se închide cu o Lecţie despre cerc, sugestie a circularităţii compoziţionale a volumului, a idealului de perfecţiune la care se raportează poetul şi a eforturilor permanente ale omului de a atinge absolutul. * Tema Lecţia despre cub exprimă, cu mijloacele moderne ale liricii, concepţia autorului său despre frumos şi despre perfecţiunea artistică. Este o artă poetică neomodernistă, în care accentul se pune pe relaţia dintre eul creator şi lume, dintre operă şi receptarea ei. Ilustrează ideea modernă de imperfecţiune în artă, ca replică la “estetica urâtului” ( Ştefania Mincu ). * Titlul Este o structură nominală care surprinde în spirit neomodernist; valoarea sa simbolică este generată de sensurile poeziei al cărei “prag” textual este. Astfel, prin substantivul articulat lecţia, titlul anticipează în mod didacticist intenţia poetului de a-i oferi cititorului un algoritm al elaborării operei. Cubul, prin calitatea sa de corp geometric perfect, în asociere cu lexemul “lecţia”, sugerează o simbolică geometrie a operei de artă. * Structura externă; prozodia La nivel formal, poezia este alcătuită dintr-o strofă polimorfă, versurile sale formând un continuum ce sugerează unitatea operei, precum şi interdependenţa dintre operă şi creator sau dintre actul de creaţie şi cel al receptării. Ideile poetice sunt exprimate cu ajutorul versului liber şi al ingambamentului. Poezia nu are ritm şi nici rimă, ci o muzicalitate internă conferită de repetiţie, transmiţând astfel dramatismul actului de creaţie, intensitatea muncii artistului. * Structura internă; idei poetice şi semnificaţii În Lecţia despre cub, poetul neomodernist reinterpretează şi revalorizează însăşi noţiunea de frumos, realizând o poetică a deconstrucţiei, a realizării în negativ a frumosului şi a perfecţiunii ( Ştefania Mincu ). Poezia dezvoltă două planuri ideatice: unul al creării ( primele 10 versuri ) şi celălalt al receptării frumosului ( ultimele 3 versuri ). Incipitul poeziei dezvoltă simbolul pietrei, ale cărui conotaţii se subordonează ideii de materie primă, preexistentă creaţiei, de material simplu, brut, risipit pretutindeni în natură, deci la îndemâna oricui. Totodată, piatra sugerează şi efortul necesar transformării ei, ca şi eternitatea, în contrast cu efemeritatea omului, a celui care o dăltuieşte. În versurile următoare sunt prezentate enumerativ toate fazele necesare transformării pietrei, până aceasta devine obiect estetic. Sunt sugerate astfel, într-o formă figurată, etapele muncii artistului, prin acte care presupun din ce în ce mai multă fineţe. Se observă frecvenţa verbelor la diateza reflexiv-impersonală, în acord cu tonul didactic al poeziei, ca prezentarea unui experiment care ar putea fi oricând repetat ( sugestie, poate, şi a universalităţii actului de creaţie ): se ia, se ciopleşte, se lustruieşte se răzuieşte, se sărută, se sfărâmă. De asemenea, şi “instrumentele” asociate verbelor sunt plasate într-o progresie care sugerează fie fineţea produsului, fie dimensiunea abstractă a frumosului ( ca stare interioară, ca mod de a percepe lumea şi arta ): se ciopleşte cu o daltă, se lustruieşte cu ochiul lui Homer, se răzuieşte cu raze. După etapa plăsmuirii operei, importantă este însufleţirea acesteia prin sentimentele creatorului său, ale celor din jur şi ale femeii nobile. Ca în mitul lui Pygmalion şi al statuii sale, Galateea, opera prinde viaţă, adică începe să-şi trăiască propria existenţă, căpătând corporalitate: După aceea se sărută de nenumărate ori cubul / cu gura ta, cu gura altora / şi mai ales cu gura infantei. Ultima etapă a creaţiei este redată, ca şi în alte poezii stănesciene, prin schimbarea radicală şi surprinzătoare a perspectivei. Asemenea unui demiurg modern ce creează destructurând, creatorul intervine cu un ciocan asupra migălitei forme a cubului ( imaginea impresionează prin violenţa gestului, în vizibil contrast cu delicateţea imaginilor anterioare; surpriza pe care textul i-o oferă aici cititorului vine dinspre noutatea viziunii şi a limbajului poetului neomodernist ): După aceea se ia un ciocan / şi brusc se sfărâmă un colţ de-al cubului. În partea a doua a textului, poetul îşi exprimă ironia faţă de obiectul perfect al tuturor esteticilor, dar şi faţă de receptorul operei de artă, căruia i se impune un anume mod de a percepe obiectul ( gustul comun, bazat pe stereotipuri şi clişee mentale): Toţi, dar absolut toţi zice-vor: / - Ce cub perfect ar fi fost acesta / De n-ar fi avut un colţ sfărâmat! Poetul ironizează gustul canonic [ al majorităţii ], goana după “perfecţiuni” geometrice, fără a vedea imperfecţiunea funciară a existenţei; acel apetit estetic fals pentru ceea ce e “cioplit”, “lustruit”, “şlefuit”, gustul infantil pentru “cuburi”, pentru “bucăţi”(poetice) perfecte, neştirbite ( Ştefania Mincu ). Repetiţia pronumelui toţi întăreşte opoziţia dintre poet / creator şi ceilalţi, publicul, oamenii comuni, care apreciază artificialul şlefuit. Ideile poetice par să fie desprinse din lucrarea lui Hugo Friedrich, Structura liricii moderne, în care este promovată ruptura dintre creaţie şi lume, dintre ceea ce este convenţional, general acceptat, aproape clişeu şi noua viziune a unui creator de geniu. * Limbajul poetic Ineditul expresiei poetice are ca sursă folosirea metaforelor surprinzătoare ( Metafora devine cel mai fecund mijloc stilistic al fanteziei nelimitate a poeziei moderne – Hugo Friedrich ). Mai mult decât atât, metaforele din prima parte a textului conţin sugestii mitologice, filosofice şi afective, implicând armonizarea mai multor dimensiuni ale umanului pentru conturarea unei realităţi artistice. Astfel, metafora daltă de sânge trimite către mitul sacrificiului pentru creaţie, iar ochiul lui Homer sugerează iluminarea interioară, o cunoaştere de tip superior, ce trece dincolo de simpla percepţie a lumii ( asemenea “ochiului” eminescian ce se deschide “înlăuntru”). Versul se răzuieşte cu raze, bazat pe o aliteraţie , conotează transcendentul, necesar transfigurării realităţii profane în artă. Metaforele textului generează o complexă reţea de semnificaţii, care conferă ambiguitate limbajului poetic. Aceste semnificaţii sunt absorbite de metafora-simbol a cubului, care sugerează cele două ipostaze ale poeziei: artificială, perfect” şlefuită” formal, accesibilă gustului comun, dar respinsă de poetul neomodern, care optează pentru poezia imperfectă, problematizantă, capabilă să transmită cu sinceritate”neşlefuită” dramatismul faptului viu, al existenţei autentice. 